Document ID: 32015D0206

KOMISSION TÄYTÄNTÖÖNPANOPÄÄTÖS (EU) 2015/206,
annettu 9 päivänä helmikuuta 2015,
Daimler AG:n valodiodeilla varustettujen tehokkaiden ajoneuvon ulkopuolella olevien valaisimien käytön hyväksymisestä innovatiiviseksi teknologiaksi henkilöautojen hiilidioksidipäästöjen vähentämiseksi Euroopan parlamentin ja neuvoston asetuksen (EY) N:o 443/2009 nojalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009 (1) ja erityisesti sen 12 artiklan 4 kohdan,
sekä katsoo seuraavaa:
(1)
Valmistaja Daimler AG, jäljempänä ’hakija’, toimitti 14 päivänä marraskuuta 2013 hakemuksen valodiodeilla (LED) varustettujen tehokkaiden ajoneuvon ulkopuolella olevien valaisimien hyväksymisestä innovatiiviseksi teknologiapaketiksi. Hakemuksen vaatimustenmukaisuutta arvioitiin komission täytäntöönpanoasetuksen (EU) N:o 725/2011 (2) 4 artiklan mukaisesti. Komissio totesi, että alkuperäisestä hakemuksesta puuttui joitakin tärkeitä tietoja, ja pyysi hakijaa täydentämään hakemusta. Hakija toimitti pyydetyt tiedot 14 päivänä toukokuuta 2014. Tämän jälkeen hakemuksen todettiin olevan täydellinen, ja komission käytettävissä oleva hakemuksen arviointiaika alkoi täydellisten tietojen virallista vastaanottamista seuraavana päivänä eli 15 päivänä toukokuuta 2014.
(2)
Hakemusta on arvioitu asetuksen (EY) N:o 443/2009 12 artiklan, täytäntöönpanoasetuksen (EU) N:o 725/2011 ja asiakirjan ”Technical Guidelines for the preparation of applications for the approval of innovative technologies pursuant to Regulation (EC) No 443/2009”, jäljempänä ’tekniset ohjeet’ (3), mukaisesti.
(3)
Hakemus koskee tehokkaita ajoneuvon ulkopuolella olevia valaisimia, joissa käytetään valodiodeja lähivaloa ja kaukovaloa tuottavissa ajovalaisimissa, etuvalaisimessa ja rekisterikilven valaisimissa. Tämä teknologiapaketti on samanlainen kuin komission täytäntöönpanoasetuksilla 2013/128/EU (4) ja 2014/128/EU (5) ekoinnovaatioiksi hyväksytyt innovatiiviset teknologiat. Olisi myös otettava huomioon, että Daimler AG:n hakemus perustuu yksinkertaistettuun lähestymistapaan, joka on kuvattu täytäntöönpanopäätöksellä 2014/128/EU hyväksytyn hakemuksen teknisissä ohjeissa, kun taas täytäntöönpanopäätöksellä 2013/128/EU hyväksytty hakemus perustuu kokonaisvaltaiseen lähestymistapaan.
(4)
Komission mukaan hakemuksen tiedot osoittavat, että asetuksen (EY) N:o 443/2009 12 artiklassa sekä täytäntöönpanoasetuksen (EU) N:o 725/2011 2 ja 4 artiklassa tarkoitetut edellytykset ja arviointiperusteet täyttyvät.
(5)
Hakija on osoittanut, että LEDien osuus viitevuonna 2009 rekisteröityjen uusien henkilöautojen lähivaloa ja kaukovaloa tuottavissa ajovalaisimissa, etuvalaisimessa sekä rekisterikilven valaisimissa ei ylittänyt kolmea prosenttia. Tämän tueksi hakija viittaa teknisiin ohjeisiin, joissa esitetään yhteenveto CLEPAn LightSightSafety-raportista. Hakija on käyttänyt ennalta määritettyjä toimintoja ja keskimääräisiä tietoja teknisissä ohjeissa täsmennetyn yksinkertaistetun lähestymistavan mukaisesti.
(6)
Hakija on teknisissä ohjeissa kuvatun yksinkertaistetun lähestymistavan mukaisesti käyttänyt halogeenivalaistusta viiteteknologiana, jolla osoitetaan tehokkaiden ajoneuvon ulkopuolella olevien valaisimien kyky vähentää hiilidioksidipäästöjä, kun valodiodeja käytetään lähivaloa ja kaukovaloa tuottavissa ajovalaisimissa, etuvalaisimissa sekä rekisterikilven valaisimissa.
(7)
Hakija on esittänyt menetelmän, jolla hiilidioksidipäästövähennyksiä voidaan testata ja joka sisältää kaavoja, jotka ovat yhdenmukaiset yksinkertaistettua lähestymistapaa koskevissa teknisissä ohjeissa kuvattujen kaavojen kanssa valaistustoimintojen osalta. Kun otetaan huomioon, että hakija on toimittanut hakemuksen LED-valoja käyttävästä tehokkaiden ajoneuvon ulkopuolella sijaitsevien valaisimien teknologiapaketista, komissio katsoo, että on asianmukaista muuttaa hiilidioksidivähennysten laskentakaavaa, jotta se osoittaisi koko valaisinpaketin hiilidioksidivähennykset. Tästä syystä päätöksen liitteessä yksilöity menetelmä eroaa tiettyjen oleellisten elementtien osalta täytäntöönpanopäätöksessä 2014/128/EU hyväksytystä menetelmästä. Komissio katsoo, että testimenetelmällä saadaan todennettavissa ja toistettavissa olevia sekä vertailukelpoisia testituloksia ja että sillä voidaan osoittaa innovatiivisesta teknologiasta saatava hiilidioksidipäästöhyöty reaaliolosuhteita vastaavalla ja tilastollisesti merkittävällä tavalla täytäntöönpanoasetuksen (EU) N:o 725/2011 6 artiklan mukaisesti.
(8)
Tätä taustaa vasten komissio katsoo, että hakija on osoittanut riittävällä tavalla, että innovatiivisen teknologian avulla saavutettava vähennys on vähintään 1 g CO2/km.
(9)
Koska ajoneuvon ulkopuolella olevien valaisimien aktivointia ei vaadita Euroopan parlamentin ja neuvoston asetuksessa (EY) N:o 715/2007 (6) ja komission asetuksessa (EY) N:o 692/2008 (7) tarkoitettua tyyppihyväksyntätestiä varten hiilidioksidipäästöjen osalta, komissio katsoo, että kyseessä olevat valaistustoiminnot eivät kuulu standarditestisyklin piiriin.
(10)
Kyseiset valaistustoiminnot on aktivoitava ajoneuvon turvallisen toiminnan varmistamiseksi, joten aktivointi ei riipu kuljettajan tekemästä valinnasta. Tämän vuoksi komissio katsoo, että vastuun hiilidioksidipäästöjen vähenemisestä LEDien käytön seurauksena olisi kuuluttava valmistajalle.
(11)
Komissio toteaa, että todentamisraportin on laatinut itsenäinen ja sertifioitu elin TÜV NORD Mobilität GmbH & Co. KG ja että raportissa tuetaan hakemuksen päätelmiä.
(12)
Tätä taustaa vasten komissio katsoo, että kyseessä olevan innovatiivisen teknologian hyväksymistä ei pitäisi vastustaa.
(13)
Komission täytäntöönpanoasetuksen (EU) N:o 725/2011 11 artiklan 1 kohdan mukaisesti valmistajan, joka hiilidioksidipäästötavoitteensa täyttääkseen haluaa hyötyä keskimääräisten hiilidioksidipäästöjen vähenemisestä, joka saavutetaan tällä päätöksellä hyväksytyn innovatiivisen teknologian käytöllä, olisi mainittava tämä päätös hakemuksessaan, jolla se hakee EY:n tyyppihyväksyntätodistusta asiaa koskeville ajoneuvoille.
(14)
Euroopan parlamentin ja neuvoston direktiivin 2007/46/EY (8) liitteiden I, VIII ja IX mukaisen asiaa koskevissa tyyppihyväksyntäasiakirjoissa käytettäväksi tarkoitetun yleisen ekoinnovaatiokoodin määrittämiseksi olisi määritettävä tällä päätöksellä hyväksytyn innovatiivisen teknologian koodi.
(15)
Täytäntöönpanopäätöksen (EU) N:o 725/2011 10 artiklan 2 kohdassa tarkoitettu innovatiivisen teknologian arviointiaika on päättymässä. Tästä syystä on asianmukaista, että päätös tulee voimaan mahdollisimman nopeasti.
ON HYVÄKSYNYT TÄMÄN PÄÄTÖKSEN:
1 artikla
1. Hyväksytään valodiodeilla (LEDit) varustetut tehokkaat ajoneuvon ulkopuolella olevat valaisimet, jotka on tarkoitettu käytettäväksi M1-luokan ajoneuvoissa, asetuksen (EY) N:o 443/2009 12 artiklassa tarkoitetuksi innovatiiviseksi teknologiaksi.
2. Edellä 1 kohdassa tarkoitettujen valodiodeilla varustettujen tahokkaiden ajoneuvon ulkopuolella olevien valaisimien käytön ansiosta saavutetut hiilidioksidipäästöjen vähennykset on määritettävä käyttäen liitteessä vahvistettua menetelmää.
3. Tyyppihyväksyntäasiakirjoissa mainitun ekoinnovaatiokoodin määrittämiseksi tällä päätöksellä hyväksytyn innovatiivisen teknologian koodi on ”10”.
2 artikla
Tämä päätös tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tehty Brysselissä 9 päivänä helmikuuta 2015.

Labels: 3
7
8
20